Seun (15) glo in jeugsentrum verkrag | Netwerk24
Seun (15) glo in jeugsentrum verkrag
Deur Christiaan Du Plessis 06 Julie 2018 10:46
'n Seun is glo onlangs in die Bosasa-jeugsorgsentrum in Krugersdorp verkrag toe 'n versorger hom in 'n kamer saam met 'n ander seun daar toegesluit het.
Minderjariges, dikwels wetsoortreders, word by Bosasa aangehou.
Die 15-jarige seun se ma sê haar seun, wat soms nog met boublokkies speel, is erg getraumatiseer na die voorval.
"Hy is nog pure kind. Ek het my kinders beskermd grootgemaak en daarom is hy nog onskuldig," sê die enkelma van drie kinders.
Haar oudste seun is in Bosasa ingeneem nadat hy by 'n familielid se huis ingebreek en goedere gesteel het. Hy staan tereg op aanklagte van huisbraak en diefstal.
"Ek het volgehou dat die familie 'n klag teen my seun moet lê, want ek wou hê hy moet weet daar is gevolge vir sy dade."
Die seun neem van jongs af medisyne vir aandagafleibaarheidsindroom. Hy sou binnekort na die Sterkfontein- psigiatriese hospitaal in Krugersdorp oorgeplaas word sodat hy sielkundig geëvalueer kon word.
"Ek het gehoop dat hy die hulp gaan kry wat hy nodig het."
Volgens die ma het die kamer by Bosasa waar haar seun gewoon het, nie stortgeriewe nie. Verlede Woensdag het 'n versorger daar hom kom haal sodat hy in 'n ander seun (17) se kamer kon gaan stort.
Die versorger het die twee seuns in die kamer toegesluit en hulle sonder toesig daar gelos.
Byna 'n uur later het die versorger teruggekeer en die kamer oopgesluit. Die seun het aan hom gesê dat hy verkrag is.
Papa Leshabane, woordvoerder van Bosasa, het die voorval bevestig. Hy sê die versorger is hangende 'n interne ondersoek geskors. Bosasa het 'n saak oor die voorval by die polisie aangemeld.
Sers. Tshepiso Mashele, polisiewoordvoerder, het bevestig dat 'n klag van verkragting dieselfde dag teen 'n 17-jarige seun aanhangig gemaak is.
"Die polisie ondersoek nog die saak."
Volgens die ma kry haar seun nou gereeld woede-uitbarstings en hy sê dat hy nie meer wil lewe nie. Hy is intussen weer in haar sorg geplaas.
"Ek tel nog elke dag die stukke op en ek probeer om sterk te wees vir my kind se onthalwe.
"Ek het hom daarheen (na Bosasa) gestuur sodat hy beter kon word, maar nou het ek 'n kind teruggekry wat nog meer gebroke is."